19 žrtava napada u Pakistanu
Odgovornost za samoubilački napad na severozapadu zemlje, u kome je poginulo nekoliko dece, preuzeo je pakistanski ogranak Talibana
Pakistanski Taliban preuzeo je odgovornost za današnji samoubilački napad automobilom-bombom na severozapadu zemlje, u kome je poginulo najmanje 19 ljudi. Vlasti su saopštile da se među poginulima nalazi devet policajaca i nekoliko dece. Najmanje 40 ljudi je povređeno. Vozač samoubica je najpre udario u jedan školski kombi pre nego što se zaleteo u zgradu policijske stanice, u gradu Laki Marvat, u pokrajini Kiber Paktunkva. Taj grad leži u blizini plemenskog područja Severni Vaziristan, snažnog uporišta Al-Kaide i Talibana. Policijska stanica je uništena dok je susedna zgrada teško oštećena. Funkcioneri kažu da spasilačke ekipe otkopavaju ruševinu tragajući za mogućim zatrpanim živim ljudima i za telima poginulih. Takođe danas, funkcioneri bezbednosti su saopštili da su u napadima raketama, ispaljenim sa bespilotnih aviona, ubijena petorica ekstremista u Severnom Vaziristanu. Pošle nedelje, u samoubilačkom napadu u Kveti, na jugozapadu Pakistana, poginulo je najmanje 65 ljudi.